b'\n_START_ARTICLE_\nWannseen konferenssi\n_START_PARAGRAPH_\nWannseen konferenssi oli kansallissosialistivirkamiesten kokous, jossa Saksan virastoille tiedotettiin \xe2\x80\x9djuutalaiskysymyksen lopullisesta ratkaisusta\xe2\x80\x9d. P\xc3\xa4\xc3\xa4t\xc3\xb6s siit\xc3\xa4 oli syntynyt jo aikaisemmin, ja Wannseen kokous oli tiedotustilaisuus, joka osoitti sen, ett\xc3\xa4 kansanmurhasta oli tullut osa valtakunnan virallisesti harjoittamaa politiikkaa. Kokous j\xc3\xa4rjestettiin 20. tammikuuta 1942 Wannseej\xc3\xa4rven rannalla sijaitsevassa huvilassa Berliinin lounaisella esikaupunkialueella. Lopullinen ratkaisu johti holokaustiin, juutalaisten kansanmurhaan.\n_START_SECTION_\nValmistelu\n_START_PARAGRAPH_\nKokouksen oli kutsunut koolle Saksan valtion turvallisuusviraston, natsivaltion poliisitoimen ja salaisen palvelun keskuksen p\xc3\xa4\xc3\xa4llikk\xc3\xb6 Reinhard Heydrich. Kokoontumisen oli tarkoitus tapahtua jo 9. joulukuuta 1941, mutta se siirrettiin \xc3\xa4killisten syiden vuoksi tammikuulle. Kokoontuminen pidettiin 20. tammikuuta 1942 huvilassa aamiaisen yhteydess\xc3\xa4.\n_START_SECTION_\nKeskustelujen sis\xc3\xa4lt\xc3\xb6\n_START_PARAGRAPH_\nKeskustelun aiheena oli jo edellisvuonna korkeammalla tasolla p\xc3\xa4\xc3\xa4tetty "lopullinen ratkaisu" eli suunnitelma murhata kaikki juutalaiset. Heydrichin tarkoituksena oli tiedottaa p\xc3\xa4\xc3\xa4t\xc3\xb6ksest\xc3\xa4 sek\xc3\xa4 samansuuntaistaa p\xc3\xa4\xc3\xa4linjat. Kokouksessa esiteltiin ajatus juutalaisten karkotuksista it\xc3\xa4\xc3\xa4n \xe2\x80\x9dsopivaan ty\xc3\xb6h\xc3\xb6n jonka kuluessa ep\xc3\xa4ilem\xc3\xa4tt\xc3\xa4 suuri osa eliminoituu luonnollisten syiden kautta\xe2\x80\x9d. J\xc3\xa4ljelle j\xc3\xa4\xc3\xa4neet oli tarkoitus \xe2\x80\x9dk\xc3\xa4sitell\xc3\xa4\xe2\x80\x9d, koska he muutoin vapautuessaan toimisivat \xe2\x80\x9duuden juutalaisen elpymisen\xe2\x80\x9d siemenen\xc3\xa4._NEWLINE_Jotkut keskustelijat esittiv\xc3\xa4t konkreettisia n\xc3\xa4kemyksi\xc3\xa4 siit\xc3\xa4, miten joukkomurha tulisi toteuttaa. Krakovan valtiosihteeri Josef B\xc3\xbchler painosti Heydrichia ottamaan lopullisen ratkaisun k\xc3\xa4ytt\xc3\xb6\xc3\xb6n Puolan kenraalikuvernementissa. Kokouksessa puhuttiin my\xc3\xb6s "sekarotuisista" ja "seka-avioliitossa" olevista juutalaisista sek\xc3\xa4 haettiin tarkkaa m\xc3\xa4\xc3\xa4ritelm\xc3\xa4\xc3\xa4 siit\xc3\xa4, ketk\xc3\xa4 kaikki olivat "juutalaisia" ja ketk\xc3\xa4 "saksalaisia", ja miten eri tason sekarotuisia tulisi kohdella. SS-Gruppenf\xc3\xbchrer Otto Hoffmann vaati laajempaa "sekarotuisten" sterilisoinnin k\xc3\xa4ytt\xc3\xb6\xc3\xa4, ja valtiosihteeri Wilhelm Stuckart vaati laajoja pakkosterilisointeja.\n_START_SECTION_\nP\xc3\xb6yt\xc3\xa4kirjat\n_START_PARAGRAPH_\nKokousp\xc3\xb6yt\xc3\xa4kirjat eiv\xc3\xa4t mainitse suoraan joukkomurhaa. P\xc3\xb6yt\xc3\xa4kirjaa pit\xc3\xa4nyt Adolf Eichmann my\xc3\xb6hemmin kuitenkin tunnusti, ett\xc3\xa4 todellisuudessa kokouksessa k\xc3\xa4ytettiin kokousprotokollaa paljon suorempaa kielt\xc3\xa4 \xe2\x80\x93 k\xc3\xa4ytettyj\xc3\xa4 termej\xc3\xa4 olivat esimerkiksi \xe2\x80\x9dtuhoaminen\xe2\x80\x9d ja \xe2\x80\x9dannihilointi\xe2\x80\x9d._NEWLINE_P\xc3\xb6yt\xc3\xa4kirjoista tehtiin 30 kopiota, joista ulkoasiainviraston alivaltiosihteeri Martin Lutherille kuuluneen 16. kopion liittoutuneet l\xc3\xb6ysiv\xc3\xa4t toukokuussa 1946. Luther oli kuollut syd\xc3\xa4nkohtaukseen vuotta aiemmin, eik\xc3\xa4 ollut ehtinyt h\xc3\xa4vitt\xc3\xa4\xc3\xa4 kaikkia asiakirjojaan muiden johtavien kansallissosialistien tapaan._NEWLINE_Kokousta pidet\xc3\xa4\xc3\xa4n ensimm\xc3\xa4isen\xc3\xa4 keskusteluna lopullisesta ratkaisusta ja se on erityinen siin\xc3\xa4kin mieless\xc3\xa4, ett\xc3\xa4 kokouksen p\xc3\xb6yt\xc3\xa4kirjat p\xc3\xa4\xc3\xa4tyiv\xc3\xa4t kokonaisuudessaan liittoutuneiden haltuun toisen maailmansodan lopulla. Niiden avulla pystyttiin todistamaan juutalaisvainojen j\xc3\xa4rjestelm\xc3\xa4llisyys N\xc3\xbcrnbergin oikeudenk\xc3\xa4ynniss\xc3\xa4.'